ออมสินลุยยก2แก้หนี้ครู
จับเข่าคุยสกสค.สางปัญหากลุ่มค้างจ่ายรวม4หมื่นล้าน คาด6เดือนรู้ผล
23 ก.ย. 2559

จับเข่าคุยสกสค.สางปัญหากลุ่มค้างจ่ายรวม4หมื่นล้าน คาด6เดือนรู้ผล
ออมสินเตรียมเจรจากับ สกสค. ลุยแก้หนี้ครูกลุ่มวิกฤต เป็นหนี้ซ้ำซ้อน 4 หมื่นราย รวมกว่า 4 หมื่นล้านคาด 6 เดือนได้ข้อสรุป
นายชาติชาย พยุหนาวีชัย ผู้อำนวยการธนาคารออมสิน กล่าวว่า ธนาคารออมสินเตรียมเจรจากับสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) เรื่องการชำระหนี้ของลูกหนี้ครูกลุ่มที่เป็นหนี้กับธนาคารออมสินและหนี้กับ สกสค. โดยในส่วนครูที่เป็นหนี้กับธนาคารออมสินและมีปัญหาเรื่องการชำระหนี้ที่ไม่สม่ำเสมอและลูกหนี้กลุ่มวิกฤต มีอยู่ราว 4 หมื่นราย คิดเป็นมูลหนี้ราว 4 หมื่นล้านบาท ในจำนวนนี้ก็เป็นลูกหนี้ของ สกสค.ด้วย คิดเป็นมูลหนี้ราว 6,000 ล้านบาท
ทั้งนี้ หนี้ที่ครูกู้จาก สกสค. เกิดจากการที่ สกสค. นำเงินค่าติดตามทวงหนี้เดือนละ 1% ไปชำระหนี้แทนครูที่ค้างค่างวด ซึ่งเป็นไปตามข้อตกลงที่ สกสค. ทำกับธนาคารออมสินว่า หากตามทวงหนี้ไม่ได้ สกสค.ต้องเอาเงินค่าจ้างทวงหนี้มาจ่ายแทน ทำให้ครูที่มีหนี้ค้างกับธนาคารออมสิน จะมีหนี้ค้างกับ สกสค. ด้วย จึงต้องมาหารือกันว่าจะจัดการกับหนี้ก้อนดังกล่าวอย่างไร คาดว่าภายใน 6 เดือนหลังจากนี้จะได้ข้อสรุป และนำไปสู่การส่งลูกหนี้กลุ่มที่ 2 มาเข้าโครงการลดภาระหนี้ข้าราชการครูและบุคลากรทางการศึกษา
อย่างไรก็ตาม ที่ผ่านมา ธนาคารได้ดำเนินการฟ้องร้องครูที่เป็นหนี้เสีย และไม่ยอมเข้าสู่กระบวนการปรับโครงสร้างหนี้แล้วกว่า 1,000 ราย
ทั้งนี้ ก่อนหน้านี้กระทรวงการคลังได้ร่วมลงนามกับกระทรวงศึกษาธิการในโครงการลดภาระหนี้ข้าราชการครูและบุคลากรทางการศึกษา โดยให้ธนาคารออมสินอนุมัติวงเงินสินเชื่อใหม่ให้กับผู้กู้ที่เป็นข้าราชการครูและบุคลากรทางการศึกษาที่สมัครใจเข้าร่วมโครงการ โดยใช้เงินที่ทายาทจะได้รับในอนาคตมาค้ำประกัน ได้แก่ เงินฌาปนกิจสงเคราะห์ครอบครัว (ช.พ.ค.) หรือเงินบำเหน็จตกทอด เพื่อให้ครูนำเงินสินเชื่อใหม่มาลดภาระหนี้เดิม หรือปิดบัญชีหนี้ที่มีอยู่ในปัจจุบัน โดยคาดว่ามีลูกหนี้กลุ่มปกติเข้าร่วมโครงการนี้ 2.4 แสนคน ช่วยลดภาระหนี้ได้ราว 2.5 แสนบาท/ราย
ขณะเดียวกัน เมื่อกลางปี 2558 สกสค. ร่วมกับธนาคารออมสิน เปิดลงทะเบียนลูกหนี้ ช.พ.ค. ที่มีปัญหา แบ่งเป็น 4 กลุ่ม ได้แก่ กลุ่มที่อยู่ในขั้นวิกฤต หรือลูกหนี้ที่อยู่ระหว่างการถูกฟ้อง ถูกดำเนินคดี กลุ่มลูกหนี้ใกล้วิกฤต กลุ่มลูกหนี้ที่มีหนี้ค้างชำระไม่เกิน 12 งวดติดต่อกัน และกลุ่มลูกหนี้ปกติ โดยปิดรับสมัครตั้งแต่วันที่ 1 ต.ค. 2558 ที่ผ่านมา มีครูลงทะเบียนกว่า 5.13 หมื่นราย คิดเป็นมูลหนี้รวม 7.21 หมื่นล้านบาท ซึ่งส่วนใหญ่เป็นลูกหนี้ปกติ ที่ต้องการลดภาระดอกเบี้ย
สำหรับกลุ่มลูกหนี้ขั้นวิกฤต ธนาคารออมสินได้ส่งหนังสือทวงถามผิดนัดชำระหนี้ไปแล้ว 1.3 หมื่นราย แต่มีผู้ที่ติดต่อกลับเพื่อขอปรับโครงสร้างหนี้แค่ 6,000 ราย อยู่ระหว่างฟ้องร้อง 4,000 ราย และในจำนวนนี้มีครูที่กู้เงินในโครงการ ช.พ.ค. แล้วไม่ยอมชำระหนี้อีก 6.7 หมื่นคนด้วย